
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 10.10.2026, ora 08.00 – 11.10.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 11.10.2026, ora 08.00

RÂURI: 

Debitele au fost, în general, staționare.

Debitele se situează, în general, sub 30% din mediile multianuale lunare, exceptând râurile din bazinele hidrografice: Vișeu, Bega, Olt, Argeș, Ialomița, Suceava, Moldova, cursurile Someșului Mic, Mureșului, Târnavei Mari, cursul superior al Buzăului, cursul superior și mijlociu al Bistriței, precum și cursul inferior al Bârladului, unde sunt cuprinse între 30 – 70% din normalele lunare.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi relativ staționare.

Sunt posibile creșteri de niveluri și debite, pe unele râuri din zonele de deal și munte, mai ales pe cele din nordul, centrul și sud-vestul țării, ca urmare a precipitațiilor prognozate, sub formă de aversă, mai însemnate cantitativ și propagării.

Nivelurile pe râuri la stațiile hidrometrice se vor situa sub COTELE DE ATENȚIE.

DUNARE:
Debitul la intrarea în țară (secțiunea Baziaș) în intervalul 10 – 11.10.2026 a fost staționar, având valoarea de 1200 m3/s, sub media multianuală a lunii octombrie (3900 m3/s). 

În aval de Porțile de Fier debitele au fost în scădere pe sectoarele Gruia – Zimnicea și Vadu Oii – Tulcea și relativ staționare pe sectorul Giurgiu – Hârșova.

Debitul la intrarea în țară (secțiunea Baziaș) va fi staționar (1200 m3/s).

În aval de Porțile de Fier debitele vor fi relativ staționare.
2. Situaţia meteorologică în intervalul 10.10.2026, ora 08.00 – 11.10.2026, ora 08.00

A.N.M. a emis o INFORMARE Meteorologică, valabilă în intervalul 11.10.2026, ora 03.00 – 13.10.2026, ora 10.00, vizând ploi moderate cantitativ, precipitații mixte la altitudini mai mari de 1500 m, intensificări ale vântului, conform căreia: În intervalul menționat temporar va ploua în toate regiunile. Duminică (11 octombrie) ploile se vor extinde treptat dinspre vest și vor cuprinde cea mai mare parte a țării, iar luni (12 octombrie) vor fi cu precădere în jumătatea de sud-est a teritoriului. Acestea vor avea și caracter de aversă, iar pe arii restrânse vor fi însoțite de descărcări electrice. La munte, cu precădere în Carpații Meridionali, la altitudini mai mari de 1500 m, luni (12 octombrie) vor fi precipitații sub formă de lapoviță și ninsoare.

Cantitățile de apă acumulate vor fi în general de 15...20 l/mp și pe alocuri vor depăși 30 l/mp.

Temporar vor fi intensificări ale vântului, cu viteze la rafală în general de 45...50 km/h, local în regiunile estice și sud-estice. La munte, cu precădere în Carpații Meridionali și de Curbură, la altitudini mari vor fi rafale de 70...90 km/h.

Notă: Vremea se va răci duminică (11 octombrie) în regiunile vestice și nord-vestice, iar de luni (12

octombrie) și în restul zonelor.
Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă: 

· - toate PREFECTURILE JUDEŢELOR ŢĂRII – INFORMARE Meteorologică

În ţara, valorile termice diurne au crescut în vestul, nordul și parțial în centrul țării și în rest au scăzut ușor, însă vremea a fost mai caldă decât în mod normal pentru această dată în toată țara (abateri pozitive de 6...9 grade în sud-vest, sud, est și centru). Pe parcursul zilei cerul a fost variabil și cu totul izolat a plouat slab în Banat, Crișana, Maramureș, Transilvania, Oltenia și la munte. Seara și noaptea înnorările au cuprins vestul, nord-vestul, sud-vestul și centrul țării și au fost averse în Crișana, local în Banat, Maramureș, vestul și sud-vestul Transilvaniei și pe arii restrânse în Oltenia. Pe spații mici, în sud-vest, au fost descărcări electrice. Vântul a suflat slab și moderat, cu unele intensificări în zona montană înaltă (rafale ziua de 45...55 km/h și noaptea în general de 60...80 km/h).

Temperaturile maxime s-au încadrat între 19 grade la Sulina și 29 de grade la Moldova Nouă, Bechet, Turnu Măgurele, Zimnicea și Cernavodă, iar la ora 6 se înregistrau valori termice cuprinse între 3 grade la Miercurea Ciuc și 22 de grade la Moldova Nouă. A fost ceață, izolat, dimineața în Crișana și Transilvania, iar noaptea pe alocuri în Moldova și Dobrogea.
Observație: au fost emise 6 atenționări cod galbenpentru fenomene meteorologice periculoase imediate.
La Bucureşti, vremea s-a menținut frumoasă și mult mai caldă decât în mod normal pentru această dată. Cerul a fost mai multsenin și vântul a suflat slab. Temperatura maximă a fost de 27 de grade la Afumați și Băneasa și 28 de grade la Filaret, iar la ora 6 se înregistrau 13 grade la Afumați și Băneasa și 15 grade la Filaret.
3. Prognoza meteorologică în intervalul 11.10.2026, ora 08.00 – 12.10.2026, ora 08.00

În ţara, vremea se va răci în vest, nord-vest și sud-vest, iar în celelalte zone se va menține mai caldă decât în mod normal pentru această dată. Vor fi înnorări și temporar va ploua în Banat, Crișana, Maramureș, Transilvania, Oltenia, iar seara și noaptea și în cea mai mare parte a Moldovei și Munteniei. Ploile vor avea caracter de aversă și pe alocuri vor fi descărcări electrice. Cantitățile de apă vor fi de 10...15 l/mp și pe arii restrânse de peste 20...30 l/mp. Vântul va sufla slab și moderat, cu intensificări în zona montană înaltă, mai ales în Carpații Meridionali și de Curbură, unde rafalele vor atinge 70...90 km/h, dar local și în regiunile estice, sud-estice și sud-vestice cu viteze în general de 40...50 km/h. Temperaturile maxime se vor încadra între 15 și 30 de grade, cu cele mai mari valori în sud-sudest, iar cele minime vor fi cuprinse între 5 grade în vest și 17 grade pe litoral. Dimineața și noaptea izolat va fi ceață.
La Bucureşti, vremea va fi frumoasă pe parcursul zilei, cerul mai mult senin și valorile termice mult mai mari decât cele normale pentru această dată. Începând cu orele serii treptat se va înnora și temporar va ploua (cantitate de apă de 3...6 l/mp). Vântul va sufla slab și moderat. Temperatura maximă va fi de 28...29 de grade, iar cea minimă de 13...14 grade.
II.
CALITATEA APELOR
2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Administraţia Bazinală de Apă Dobrogea Litoral Constanța informează în data de 10.10.2026, că pe plaja din stațiunea Mamaia, județul Constanța, a fost observat un delfin eșuat.
III.
CALITATEA MEDIULUI

3.1. În domeniul aerului
A.N.M.A.P.- D.J.M. Dâmbovița informează telefonic că în data de 10.10.2026, la ora 20.30, pe raza localității Doicești, județul Dâmbovița, a fost semnalat un incendiu cu degajări mari de fum, în care au ars cca 1,5 tone de deșeuri depozitate necontrolat și vegetație uscata, pe o suprafaţă de 600 mp. Echipajele I.S.U. Dâmbovița au intervenit pentru stingere. 

Incendiul a fost lichidat în jurul orei 17.22.

3.2. În domeniul solului şi vegetaţiei

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

